টেসলা গাড়িতে হামলা চালালেই শাস্তি! বড় ঘোষণা করলেন ট্রাম্প

ওয়েব ডেস্ক: আমেরিকায় (USA) টেসলার গাড়ি (Tesla Car) ও চার্জিং স্টেশনের উপর একের পর এক হামলার ঘটনা নিয়ে কড়া বার্তা দিলেন প্রেসিডেন্ট ডোনাল্ড ট্রাম্প (Donald Trump)। সমাজমাধ্যমে তিনি স্পষ্ট জানিয়ে দিলেন, টেসলার গাড়ি নষ্ট করলে ২০ বছর পর্যন্ত জেল হতে পারে। হামলাকারীদের পাশাপাশি আর্থিক মদতদারদেরও কঠোর শাস্তির মুখে পড়তে হতে পারে বলে হুঁশিয়ারি দিয়েছেন প্রেসিডেন্ট ট্রাম্প।

আসলে বিগত কয়েকদিনে আমেরিকার বিভিন্ন জায়গায় টেসলা গাড়িতে হামলার ঘটনা ঘটেছে। লাস ভেগাসে একটি চার্জিং স্টেশনে দাঁড়িয়ে থাকা পাঁচটি টেসলা গাড়িতে আগুন লাগিয়ে দেওয়া হয়। এই সমস্ত ঘটনাকে নিছক দুর্ঘটনা বলে মানতে নারাজ স্থানীয় পুলিশ। এই ঘটনার নেপথ্যে একটি সুপরিকল্পিত ষড়যন্ত্র রয়েছে বলেও মনে করা হচ্ছে।

আরও পড়ুন: সভ্যতার সঙ্কট! উদ্ধত ট্রাম্প তুলে দিলেন কেন্দ্রীয় সরকারি শিক্ষা ব্যবস্থা

উল্লেখ্য, টেসলা বর্তমানে বিশ্বের অন্যতম বৃহৎ বৈদ্যুতিক গাড়ি নির্মাতা প্রতিষ্ঠান। সংস্থার মালিক ইলন মাস্ক (Elon Musk) মার্কিন প্রেসিডেন্ট ট্রাম্পের ঘনিষ্ঠ শিল্পপতি হিসেবেই পরিচিত। দ্বিতীয়বার ক্ষমতায় ফিরে ট্রাম্প মাস্ককে আমেরিকার দক্ষতা বিষয়ক দফতরের প্রধান হিসেবে নিয়োগ করেছেন। তা নিয়ে নানা মহলে বিতর্কও সৃষ্টি হয়েছে।

Has there ever been such a level of coordinated violence against a peaceful company?

I understand not wanting to buy a product, but this is extreme arson and destruction! https://t.co/AIL8WPt0uv

— Elon Musk (@elonmusk) March 20, 2025

উল্লেখযোগ্য বিষয় হলো, মাস্ক প্রশাসনিক পদে বসার পর থেকেই টেসলার গাড়ি, দোকান ও চার্জিং স্টেশনের উপর হামলার ঘটনা বৃদ্ধি পেয়েছে। এই প্রেক্ষাপটে প্রেসিডেন্ট ট্রাম্প সরাসরি দোষীদের বিরুদ্ধে কঠোর পদক্ষেপের বার্তা দিলেন, যা টেসলা সংস্থার সুরক্ষার দিক থেকে গুরুত্বপূর্ণ হতে পারে।